ОБРАЗЛОЖЕЊЕ

Правни основ за доношење Одлуке о рефинансирању кредита Града Ниша (у даљем тексту: Одлука) садржан је у одредбама члана 33. став 1. и члана 36. став 1. Закона о јавном дугу („Службени гласник Републике Србије“, број: 61/05, 107/2009, 78/11, 68/15, 95/18, 91/19 и 149/20), члана 32. тачка 15. Закона о локалној самоуправи („Службени гласник Републике Србије", бр. 129/07, 83/14 - др. закон, 101/16 - др. закон и 47/18) и члана 37. Статута Града Ниша („Службени лист Града Ниша“, бр. 88/08, 143/16 и 18/19) којима је утврђена могућност да се локалне власти могу задуживати ради рефинансирања кредита узетих код банака по претходно прибављеном Мишљењу надлежног министарства.

Град Ниш и Banca Intesa AD Beograd закључили су Уговор о дугорочном кредиту бр. 1601/2015-01 од 05.05.2015. године, којим је банка одобрила Граду Нишу кредит, код које је кредит евидентиран на кредитној партији 54-420-1307605.8.

Град Ниш и Societe Generale Banka Srbija AD Beograd закључили су Уговор о дугорочном кредиту бр. 1602/2015-01 од 05.05.2015. године, којим је банка одобрила Граду Нишу кредит, а у међувремену OTP Grupa је завршила процес аквизиције којим је стекла сто одсто власништва банке Societe Generale Srbija и наставила да послује у оквиру OTP Grupe, под садашњим именом OTP Banka Srbija АД Нови Сад, код које је кредит евидентиран на кредитној партији бр. 91-115-0005124.1.

Министарство финансија Републике Србије је актом, бр. 401-00-07810/2021-03 од 14. јула 2021. године, на основу упућеног захтева Града Ниша, одобрило задуживање за рефинансирање кредита Града Ниша узетих код банака:

„Banca Intesa“

- кредитна партија: 54-420-1307605.8 - доспева 30.04.2025. године и

„OTP“ банка

- кредитна партија: 91-115-0005124.1 - доспева 30.04.2025. године.

Чланом 1. ове одлуке, дефинисан је износ кредита којим ће се Град Ниш дугорочно задужити за рефинансирање кредита који доспевају по редовним плановима отплате.

Чланом 2. ове одлуке, утврђено је да ће се рефинансирањем кредита продужити рок отплате главнице кредита и то по нижој каматној стопи у односу на каматну стопу којом се кредити из члана 1. ове одлуке отплаћују, са грејс периодом од годину дана.

Чланом 3. ове одлуке oвлашћује се Градска управа за финансије да у складу са овом Одлуком и другим прописима изабере најповољнију понуду банке за рефинансирање кредита из члана 1. ове одлуке и да о избору најповољније понуде обавести градоначелника Града Ниша, а градоначелник Града Ниша се овлашћује да након пријема обавештење о избору најповољније понуде предузме све радње које су потребне за коначну реализацију одлуке.

Чланом 4. ове одлуке, у складу са чланом 196. Устава Републике Србије („Службени гласник Републике Србије“, број: 98/06), уређује се питање објављивања и ступања на снагу ове одлуке, односно утврђено је да ова одлука ступа на снагу наредног дана од дана објављивања у „Службеном листу Града Ниша“. Разлог за ступање на снагу наредног дана је рефинансирање кредита у што краћем року, чиме би се оствариле уштеде и релаксирао буџет.

Задуживањем ради рефинансирања кредита узетих код пословних банака обједињавају се све досадашње финансијске обавезе у један кредит по повољнијој каматној стопи, чиме се кроз повољније услове отплате остварује уштеда и постиже дугорочна финансијска стабилност и равнотежа, а што ће допринети релаксацији буџета.

На основу свега напред наведеног, предлаже се Скупштини Града Ниша да донесе Одлуку о рефинансирању кредита Града Ниша.

ВД НАЧЕЛНИКА

Нина Илић